
הענן והסוכה, מה הם מלמדים אותנו?
הרב יוסף כרמל, ראש כולל 'ארץ חמדה'

"בַּסֻּכֹּת תֵּשְׁבוּ שִׁבְעַת יָמִים כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת: לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם אֲנִי ה' אֱלֹהֵיכֶם" (ויקרא כג, מב-מג). 
כך מגדירה התורה את החג בו צריך לשמוח: "וּשְׂמַחְתֶּם לִפְנֵי ה' אֱלֹהֵיכֶם שִׁבְעַת יָמִים" (שם, מ). 
נחלקו תנאים. לדעת רבי עקיבא יש להבין את הפסוקים בפשטות, בזמן הליכתם במדבר בארץ לא זרועה, בני ישראל התגוררו במבנים ארעיים - סוכות. לכן, בכל שנה ושנה, בזמן אסיף פירותיה הנפלאים של ארץ חמדתנו, עלינו לשמוח ולהודות לקב"ה. בהתאם, עם ישראל עובר למשך שבוע לדירת ארעי - סוכה. 
לעומתו, רבי אליעזר אומר סוכות = ענני כבוד (עיינו מכילתא דרבי שמעון בר יוחאי, שמות פרק יב פסוק לז).

נתמקד בדברי רבי אליעזר וננסה להבין את משמעותם העמוקה. 
הענן מלווה את עם ישראל כבר מתקופת האבות, במיוחד אצל אברהם. הענן היה הכלי בו השתמש הקב"ה כדי לסמן לאברהם היכן לעקוד את יצחק, היכן "הַמָּקוֹם אֲשֶׁר יִבְחַר ה' אֱלֹהֵיכֶם מִכָּל שִׁבְטֵיכֶם לָשׂוּם אֶת שְׁמוֹ שָׁם לְשִׁכְנוֹ תִדְרְשׁוּ וּבָאתָ שָׁמָּה" (דברים יב, ה), או בלשון ספר בראשית: "וַיִּקְרָא אַבְרָהָם שֵׁם הַמָּקוֹם הַהוּא ה' יִרְאֶה אֲשֶׁר יֵאָמֵר הַיּוֹם בְּהַר ה' יֵרָאֶה" (כב, יד. נעיר כי השרש ירא(ה) משמעותי מאוד בפרשיה זו). חז"ל מסבירים: "מה ראה? ראה ענן קשור בהר" (בראשית רבה פרשה נו סימן א, עיינו גם תרגום יונתן, ורש"י בעקבותיהם). עיינו בדברינו לפרשת לך לך תשפ"ב, שם הצענו כי גם הציווי לֶךְ לְךָ ... אֶל הָאָרֶץ אֲשֶׁר אַרְאֶךּ" (בראשית יב, א) משמעותו לך בעקבות הענן. 
החל מיציאת מצרים התורה מזכירה בצורה גלויה את הענן. הענן מנחה את הדרך: "וַה' הֹלֵךְ לִפְנֵיהֶם יוֹמָם בְּעַמּוּד עָנָן לַנְחֹתָם הַדֶּרֶךְ" (שמות יג, כא) ולפי חז"ל גם מגן על המחנה. 
הענן הוא מה שנגלה לעיני משה רבינו והעם במעמד הר סיני: "וַיֹּאמֶר ה' אֶל מֹשֶׁה הִנֵּה אָנֹכִי בָּא אֵלֶיךָ בְּעַב הֶעָנָן בַּעֲבוּר יִשְׁמַע הָעָם בְּדַבְּרִי עִמָּךְ וְגַם בְּךָ יַאֲמִינוּ לְעוֹלָם..." (שמות יט, ט ועוד). 
ובהמשך הענן מסמל את השכנת השכינה על המשכן: "וַיְכַס הֶעָנָן אֶת אֹהֶל מוֹעֵד וּכְבוֹד ה' מָלֵא אֶת הַמִּשְׁכָּן" (שמות מ, לד, זה הענן שהיה קשור על אהלה של שרה והוא הענן שכל זוג צריך לשאוף שיהיה קשור לאוהל אותו הוא בונה). 
כל ההתגלויות של השכינה היו בענן. 

נסיים בכך, שגם במקדש בימי שלמה, ההוכחה כי השכינה שורה שם, הייתה באמצעות נוכחות הענן: "וְהֶעָנָן מָלֵא אֶת בֵּית ה'" (מלכים א' ח, י).
לכאורה, יש כאן סתירה מהותית, הענן תמיד מסתיר ולכן קשה למה הוא נבחר לציין התגלות? האם מדובר בהסתרה או בגילוי?
נציע את התשובה הבאה. אנחנו חיים בעולם גשמי, מבחינה זו רק מה שמוחשי קיים. גם הענן הוא מוחשי ולכן הוא מסתיר אבל כמעט ואין לו ממשות. המסר הוא שמאחורי העולם הגשמי מסתתרת מציאות על גשמית, מציאות רוחנית שהיא העיקר וכל השאר טפל לה. הרוחניות נובעת מנוכחות השכינה. 

חג הסוכות, חג האסיף, הוא הזמן להזכיר לכולם כי הענן הוא המסמל את המציאות האמיתית המסתתרת, העולם הגשמי הוא "פטה מורגנה". שבוע שלם בסוכה, לפני שיוצאים לשנה חדשה של עמל גשמי, מטרתו להבטיח שבמאבק במה להשקיע בגשם (תרתי משמע) או ברוח, צריך להתחיל לומר משיב הרוח כלפי מעלה ומוריד הגשם כלפי מטה. 
בתפילת ימים נוראים, בקטע הנורא של "ונתנה תוקף", אנו מדגישים "אדם יסודו מעפר וסופו לעפר, בנפשו יביא לחמו, משול כחרס הנשבר, כחציר יבש וכציץ נובל, כצל עובר וכענן כלה וכרוח נושבת וכאבק פורח וכחלום יעוף! אם החומר הוא העיקר זו המסקנה, אם הענן מדגיש "אל מסתתר בשפריר חביון" (תלמיד הרמ"ק) הבנו מה הסוכה באה ללמדנו.

נאחל לכל בית ישראל חג סוכות מלא ברוחניות, מלא בהודיה לקב"ה על הטוב הגשמי, יהי רצון שנדע לבנות סולם ערכים נכון.
כל זה מתוך ההבנה שככל שאנו יותר מאוחדים כך הענן יותר קשור על אהלינו.


(לשיעורי הרב יוסף כרמל ביוטיוב)

הרב בצלאל דניאל – ראש תוכנית "מורנו" מבית 'ארץ חמדה'

לע"נ מורנו הרב ארנרייך זצ"ל, ממנו למדנו להרגיש את הסברא ולהתרגש מהבנת התורה

בפעם הקודמת שעסקנו בענייני איסור והיתר, התחלנו לדון בהשלכות של השאלה אם 'ריחא מילתא'.
שאלה זו עולה למחלוקת בתלמוד הבבלי בשני מקומות:
בעבודה זרה (דף סו ע"ב) עולה השאלה אם מותר ליהנות מנקב הרחה שהיו עושים בחביות יין של נכרים (שיש בהם חשש של יין נסך). אביי אוסר, בטענה ש'ריחא מילתא', ורבא מתיר.
מקובל שבמחלוקות אביי ורבא, הלכה תמיד כרבא, למעט 6-7 מחלוקות. אם כך, לכאורה המסקנה צריכה להיות שריחא לאו מילתא.
במסכת פסחים (דף עו ע"א) רב ולוי חולקים בדין בשר כשר שנצלה לצד בשר שלא נשחט כהלכה. לוי מתיר, שכן ריחא לאו מילתא, ואילו רב אוסר. במחלוקת רב ולוי בדרך כלל הלכה כרב. אם כך, מסקנת הסוגיה צריכה להיות שיש לאסור ריחא.
רש"י מצטט בשם הגאונים שהלכה כרבא, מפני שההלכה בדרך כלל כרבא, ואם רבא הכריע כלוי, הלכה כמותו. הרי"ף, שבדרך כלל נאמן למסורת הפסיקה של הגאונים, אכן פוסק כך.
האם היתר זה הוא לכתחילה, או גם בדיעבד?
מצד אחד, הגמרא במסכת פסחים מנסחת את הדיון אודות "בשר שצלאו". כלומר, הדיון הוא בדיעבד, אם כבר צלה. משמע שמי שמתיר, מתיר בדיעבד בלבד. מצד שני, הגמרא מביאה ראיה לרב מכך שנאמר במשנה שאסור לצלות שני פסחים יחד. משמע שלפי לוי המשנה הייתה צריכה להתיר לכתחילה לצלות את הפסחים יחד!
הרמב"ם הריף והראב"ד מכריעים שריחא אינו אוסר, אך אסור לעשות כך לכתחילה. אך הרמב"ן אומר שמלשון הירושלמי נשמע יותר שלוי מתיר לכתחילה ממש.

אך ישנה בעיה עמוקה יותר. מחלוקת רב ולוי קדמה כמאה שנה למחלוקת רבא ואביי. לא מקובל שאמוראים מאוחרים חולקים מסברתם במחלוקת שכבר חלקו בה קודמיהם. מדוע אביי ורבא אינם אומרים שדבריהם תלויים באמוראים שקדמו להם?
לאור זאת בעלי התוספות מציעים שהמחלוקת אינן תלויות זו בזו:
אביי אומר שגם אם במאכלים המתבשלים יחד לא חוששים שריח האחד משפיע על השני, אומר שכאשר מדובר על נקב שנועד להעביר ריח, יש לאסור ליהנות מהריח הזה. ורבא אומר שגם אם בדרך כלל ריח אוסר, במקרה זה הריח לא נועד להנאה, אלא רק לבחון את היין, אך הריח אינו טוב מצד עצמו.
לאור זאת ר"ת פוסק את שתי הסוגיות: כרב וכרבא. המשמעות המעשית יוצאת מעניינת: מצד אחד, באופן כללי כאשר יש שתי חתיכות בשר המתבשלות באותו התנור, ניתן להתעלם מכך שריחו של בשר אחד משפיע על הבשר השני. מצד שני, אם נקבל את דברי רבא, יצא שבמצבים מסוימים לא נחשוש להשפעה של הריח.
הראבי"ה מציע להיפך: רב מתכוון לאסור רק ביחס לשני בשרים שנצלו יחד, מפני שאלו משפיעים זה על זה מאוד. אך כאשר מדובר על מאכלים אחרים, פחות 'כבדים' מבשר, אין ביניהם השפעה משמעותית מדי. לכן, לדוגמא, במסכת עבודה זרה אומרים שנפקא מינה בין אביי ורבא תהיה אם ישימו לחם על חבית יין נסך. הראבי"ה אומר שאמנם הלכה כרב, ויש לאסור את הבשר, אך הלכה גם כרבא, שאין לאסור את הפת, מפני שמעבר הטעמים פחות חזק ממעבר הטעמים של הבשרים זה לזה.

בסוף הסוגיה במסכת פסחים מסופר שהיה דג שצלו בתנור אחד עם בשר, ורבא מפרזקיא אסר לאכול אותו עם חלב.
לפי הפוסקים כרב זה מובן. אך קשה על שיטת הרמב"ם והריף הפוסקים כלוי.
הרמב"ם פוסק שאסור לאכול את הפת או דג שנאפו עם צלי יחד עם מאכלים חלביים. כלומר, למרות שהוא פוסק כלוי, הוא אכן אוסר לאוכלם באופן הזה.
הרא"ש אומר שמותר לאכול את הפת והדג עם מאכלים בשריים, ולכן הפסיקה להיתר בדיעבד משמעה שמותר לאכול אותם רק באופן הלכתחילאי ביותר – עם בשר.
הר"ן אומר שאי אפשר לומר כך: כרגע אדם רוצה לאכול את הלחם בארוחה חלבית. זה הלחם שיש לו. מדוע שהרצון שלו לאכול את הלחם הזה לא ייחשב כדיעבד?
לכן הר"ן מציע לשיטתו שתי אפשרויות אחרות:
1. הטעם של שני בשרים, האחד כשר והשני אינו, אינם משפיעים זה על זה באופן משמעותי. אך בשר משפיע על לחם בצורה משמעותית מאד.
2. יתכן ואנשים רגילים להתרחק מבשר שאינו כשר. אך אינם רגילים להתרחק מבשר או חלב, ולכן בהם יש להחמיר יותר.
הבדל משמעותי יש בין האפשרויות: לפי האפשרות הראשונה, האיסור הוא מעיקר הדין (או קרוב לכך). לפי האפשרות השניה, זו חומרה.

להלכה השולחן ערוך פוסק כשיטת הרמב"ם ורוב הראשונים, שאסור לבשל בשר וחלב יחד בתנור לכתחילה, אך בדיעבד מותר. וכן אסר לאכול לחם שנאפה בתנור יחד עם בשר עם חלב. 

הרמ"א מפנה לשני דיונים בראשונים:
1. אם התנור גדול, ניתן להניח שאין מספיק ריח בכדי לאסור.
2. המנהג הוא להחמיר לכתחילה גם אם התנור גדול, ולהקל בדיעבד גם אם התנור קטן.
כאמור, בעזרת ה' בפעם הבאה נרחיב על הנושאים הללו.

ארץ חמדה – קישור לשיעורי "מורנו" ביוטיוב          ניתן ליצור קשר עם הכותבים דרך:  info@eretzhemdah.org

קיטו, אקוודור		    						  	      Quito, Ecuador     
(מתוך ח"ב) 
אדר ב', תשנ"ב

אמירה לנכרי להכשיר סוכה פסולה ביום טוב

שאלה
בבית הכנסת בנו סוכה אחת ולא היתה אחרת בכל האזור. היא לא הייתה בנויה כדין כי הבד של הדפנות לא היה מגיע עד ג' טפחים סמוך לקרקע, ע"מ שיחשב כלבוד. לפי הדין בהל' שבת אמירה לנכרי מותרת רק באיסור שבות במקום מצוה, אבל כאן בפשטות תיקון הסוכה ע"י הוספת בד וכד' הוא איסור בונה מדאורייתא– האם כשאין סוכה אחרת יש אפשרות להקל ולהגיד לגוי להוסיף בד ע"מ להכשיר הסוכה או כל תיקון אחר, או כיון שזה איסור דאורייתא אין לעשות זאת.

תשובה
מותר לומר בשבת לנוכרי שישלים1 מחיצת2 סוכה של בית הכנסת עד לקרקע על מנת להכשירה.

_________________________________________________________

 	בניית בנין קבע בשבת אסורה מן התורה, שבת קב ע"ב- "ומלאכתו מתקיימת". בניית בנין ארעי בשבת נאסרה מדרבנן, שבת קכה ע"ב, עירובין מד ע"א. ורש"י בשבת שם כתב שדווקא בניית גג אסורה. ובתוס' שם שאף מחיצה המתירה את האיסור אסורה, כמשמעות הגמ' בערובין שם "הא בדופן שלישית [של סוכה- שנצרכת להכשר הסוכה- אסור], הא בדופן רביעית [- מותר] ",ומפורש נפסק בשו"ע (אורח חיים סי' שטו, א) "אין מחיצה אסורה אלא אם כן נעשית להתיר סוכה". אך במקום מצוה מותרת אמירה לנכרי לעשות אסור דרבנן (שם סי' שז, ה).
2 	בבניית הדופן שיש בה איסור דרבנן, כגון שאין קושרים קשר כפול, או בהעמדה של אבנים בלבד (עיין ב"באור הלכה" סי' שטו), הוי אמירה לנכרי במקום איסור דרבנן, ודינה כאמור לעיל. בניית הדופן באופן שיש בה איסור דאורייתא כגון קביעה במסמרים או קשירה בקשר של קיימא, אף היא מותרת על ידי אמירה לנכרי, שאף על פי שיש להחמיר שלא להתיר אמירה לנכרי באיסור דאורייתא אפילו במקוום מצוה, כתב רמ"א בשו"ע (אורח חיים סי' רעו, ב) להתיר במקום צורך גדול, ובפרט שכאן הוא מצוה דרבים, - כדברי ה"משנה ברורה" (שם ס"ק כה), ועיין בדבריו (שם ס"ק כב) בשם "פרי מגדים" בעניין בניית בית- כנסת.

ארץ חמדה – קישור לשו"ת במראה הבזק באתר


בשם צוות המשיבים ובברכת התורה,

הרב משה ארנרייך          הרב יוסף כרמל
ראשי הכולל

גם אני מאשר:
הרב שאול ישראלי



	
מתפללים לרפואתם השלימה,  בתוך שאר חולי עם ישראל:
	החייל, איתמר חיים בן ציפי ציפורה

	שמואל בן ברוריה
	ניר רפאל בן רחל ברכה
	חנה בת אוריה
	טל שאול בן יפה
	ישי בן תמר שפרה
	

	פנינה בת הדסה
	ישי בן מרים
	הילל בן תמר שפרה
	מיכאל אלכסנדר אברהם בן שרה מלכה
	דוד בן רחל

	מאירה בת אסתר
	הילה צפנת בת שרה טובה
	עודד בן חיה
	נעם בן שלומית
	משה בן רחל
	חווה רָאנְלָה בת פָיילָא

	שלמה בן  שולמית
	ר' יצחק בן בריינדל גיטה
	מינדה לאה בת ליפשה
	משה בן אסתר חיה
	רבקה בת שרה בלה
	

	יוסף בן רות
	שלמה בן ביילא
	חיים מרדכי פרץ בן אסתר מילכה
	רות צפורה בת חנה
	יצחק בן רינה

